《得梁溪家问足慰远怀因和渊明答庞参军之作》
宋代·李纲

剥啄叩门，梁溪有书。发函读之，远怀以娱。长少童稚，咸安其居。

森然满前，如返我庐。一书可宝，万金非珍。契阔寤叹，乃兹相亲。

鹊不吾欺，鸣以告人。载询仆夫，以及其邻。嗟我诸季，鸡鸣孜孜。

左图右书，中心好之。山川修阻，贻我以诗。三复佳句，实慰所思。

翩翩鸿雁，暂聚亟分。岂无他人，非我所欣。清宵步月，白日看云。

无遐迩心，好音数闻。昔我之来，鶗鴂将鸣。今也岁晏，霜露载零。

言念沙漠，有怀玉京。终夕不寐，群生未宁。怅望东吴，慨临西风。

愿化独鹤，烟霄可冲。敬慎威仪，惟以令终。黄发为期，其爱尔躬。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。